送□景文長興丞
作者：方回
朝代：宋

paragraphs: 太湖之岸環□縣，君所佐縣爲最雄。
其民無不挾利刃，往往殺人白晝中。
荻浦鹽丁更獰惡，輕舠出沒洪濤風。
邇來清霜凍天地，一掃蚊虻銷昏雺。
承平難治亂後易，況今官制權任同。
監尹丞簿設四職，圜坐决事皆宰公。
三可一否或二否，掀案擲硯紛相攻。
北人欺南恃氣力，但亦頗畏明與聰。
君才如此彼定服，豈敢專輒關節通。
弊根安在在俸薄，所至貪吏如蝗螽。
上征下取至民極，何異大蟲食小蟲。
百姓把盞長官受，餼牲器幣廄宇充。
自古書傳未之見，具人眉目心貙熊。
甚至唯恐盜不作，誣謂叛逆興兵戎。
村落讎殺小鬬鬩，一室作過千室空。
君昔茌平鳶肩翁，斗酒濯足游新豐。
略與常何草封事，便應入侍丹墀楓。
昌黎調笑崔藍田，哦二松間何匆匆。
敕君就此豈不屈，徑欲一往甦疲癃。
僚友二三戶七萬，照以胸次百鍊銅。
升堂熙怡一署字，鼓舞父老歌兒童。
書畫船過水晶宮，楊柳正綠花正紅，且爲老夫寄詩筒。